text: 
  " Når man har fødselsdag, kan der finde på at komme gæster, " sagde
   hun. " Det kan godt være nogen, der har glemt én alle de andre 
  dage. Men en fødselsdag kan man ikke glemme. Hvis man da ikke er 
  nogen, som andre bare har drømt ... "
  
  Det var for at drille, Lene kunne se det på hendes øjne, og hun 
  måtte straffe hende. Hun tog fat i den bløde hud på hendes arm og 
  klemte til, satte neglene i, indtil alt smilet var borte, " er det 
  også en drøm? ! "
  
  Tanja vred sig og rystede på hovedet: " Nej, det gør ondt  -  
  undskyld, Lene  -  åh, det gør ondt ! "
  
  Bagefter måtte hun trøste hende længe, og hun var ved at komme for 
  sent i skole. Simon stod ikke ved gangbroen, han havde opgivet at 
  vente. Måske er det derfor, han ikke kan få sine ting til at ligge 
  rigtigt. Men hun kan ikke både hjælpe ham og tænke på, hvad Tanja 
  sagde, da hun var uartig.
  
  
  
  